RESOLUCIÓN do 26 de febreiro de 2001 pola que se convocan cinco cursos de segundo nivel de perfeccionamento de salvamento e socorrismo acuático.
ACADEMIA GALEGA DE SEGURIDADE — III. OUTRAS DISPOSICIÓNS — 15/03/2001

Dentro do programa de actividades que a Academia Galega de Seguridade ten previsto realizar no ano 2001, conforme as funcións que ten encomendadas pola Lei 4/1992, do 9 de abril, de creación da Academia Galega de Seguridade, anúnciase a realización de 5 cursos de 2º nivel de perfeccionamento de salvamento e socorrismo acuático, que se desenvolverán conforme ás seguintes bases:
Obxectivos.
Dota-lo persoal voluntario de protección civil que asiste ós cursos dunha formación teórico-práctica que lle facilite a realización das tarefas que teña encomendadas, adquirindo unha maior destreza e coñecementos suficientes no salvamento e socorro de persoas en situacións difíciles.
Destinatarios.
Os cursos van dirixidos ós membros das agrupacións de voluntarios de protección civil da Comunidade Autónoma de Galicia, que previamente superasen o curso básico de protección civil, teñan dominio dos tres estilos de natación seguintes: crol, de bruzos e de costas e superasen a proba de nadar 200 m en 4,5 minutos e desprazáranse baixo a auga 25 metros.
Inscrición.
A inscrición dos participantes será totalmente gratuíta.
Solicitudes.
1. As persoas que desexen participar nestes cursos presentarán, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 31 de marzo de 2001, ás 14 horas.
3. As instancias serán enviadas polo presidente da agrupación correspondente á sede da Academia Galega de Seguridade: avenida da Cultura, 36680, A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido.
O contido dos cursos de 2º nivel de perfeccionamento de salvamento e socorrismo acuático divídese en catro partes:
a) Introducción. Conceptos xerais.
b) Salvamento acuático.
c) Primeiros auxilios.
d) Proba de superación do curso.
Duración e datas.
Os cursos celebraranse durante o ano 2001 e terán unha duración de 40 horas lectivas.
As datas de realización deles quedan por determinar en función do número e localización de solicitudes.
Prazas.
O número máximo de prazas ofertadas por cada curso é de 30.
Relación de admitidos.
A relación de admitidos publicarase o día 17 de abril de 2001 no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
Por determinar en función das solicitudes recibidas.
Asistencia.
É obrigatoria a asistencia e puntualidade en tódalas actividades do curso. A falta de asistencia, aínda cando sexa xustificada, a máis dun 10% das horas lectivas programadas, determinará a cualificación de «non apto» no curso.
Certificado de aproveitamento.
Á fin do curso entregaráselles un certificado de asistencia e aproveitamento a aquelas persoas que acrediten a súa asistencia continuada a el e superen as correspondentes probas prácticas.
Modificacións.
A Academia Galega de Seguridade poderá modifica-lo desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 26 de febreiro de 2001.
Juan José Fariñas-Ferro Rodríguez
Director xeral da Academia Galega de Seguridade